URDHËR
Nr. 44, datë 26.1.2021

PËR MIRATIMIN E KONTRATËS TIP PËR USHTRIMIN E AKTIVITETIT TË PESHKIMIT DHE AKUAKULTURËS NDËRMJET MINISTRISË SË BUJQËSISË DHE ZHVILLIMIT RURAL DHE SUBJEKTIT FITUES TË PROCEDURËS SË KONKURRIMIT PUBLIK

Në mbështetje të pikës 4, të nenit 102 të Kushtetutës dhe të pikës 16, të Vendimit të Këshillit të Ministrave nr. 712, datë 31.7.2013 “Për përcaktimin e procedurave të konkurrimit publik për të drejtën e peshkimit në ujërat e brendshme, format e tjera të peshkimit në det, pa përdorimin e mjeteve lundruese dhe zhvillimin e akuakulturës në sipërfaqe publike tokësore dhe ujore”, të ndryshuar,

URDHËROJ:

1. Miratimin e kontratës tip që do të lidhet ndërmjet Ministrisë së Bujqësisë dhe Zhvillimit Rural dhe subjektit fitues të procedurës së konkurrimit publik për ushtrimin e së drejtës së peshkimit në ujërat e brendshme, format e tjera të peshkimit në det pa përdorimin e mjeteve lundruese dhe për zhvillimin e akuakulturës në sipërfaqe publike tokësore dhe ujore, sipas modelit bashkëlidhur.
2. Për zbatimin e këtij urdhri, ngarkohen Drejtoria e Politikave dhe Programeve të Peshkimit dhe Akuakulturës dhe Drejtoria e Shërbimeve të Peshkimit dhe Akuakulturës.
Ky urdhër hyn në fuqi pas botimit në Fletoren Zyrtare. 

MINISTËR I BUJQËSISË DHE 
ZHVILLIMIT RURAL
Milva Ekonomi

KONTRATË TIP
PËR TË DREJTËN E PESHKIMIT NË UJËRAT E BRENDSHME, FORMAT E TJERA TË PESHKIMIT NË DET, PA PËRDORIMIN E MJETEVE LUNDRUESE DHE PËR ZHVILLIMIN E AKUAKULTURËS NË SIPËRFAQE PUBLIKE TOKËSORE DHE UJORE

Kjo kontratë lidhet sot, në datën _____________________, midis palëve si më poshtë:
Ministrisë së Bujqësisë dhe Zhvillimit Rural, në vijim “MBZHR”, përfaqësuar nga Sekretari i Përgjithshëm, _____________________, me seli: bulevardi “Dëshmorët e Kombit”, nr. 2, Tiranë.
dhe
Personit fizik/ juridik _____________________ me administrator ____________, me numër NIPTI: ______________, me adresë: __________________________, mbajtës i kartës së identitetit (ID) me nr. ____________.
Baza ligjore: kjo kontratë lidhet në përputhje legjislacionin në fuqi të peshkimit dhe akuakulturës në momentin e nënshkrimit të saj.
Palët kontraktuese ranë dakord të nënshkruajnë kontratën me përmbajtje si më poshtë vijon:

Neni 1
Objekti i kontratës

1. Kjo kontratë ka për qëllim _________________________________________ (të vendoset aktiviteti; ushtrimin e së drejtës për peshkim në ujërat e brendshme/ ushtrimin e së drejtës për peshkim në det pa përdorimin e mjeteve kundruese/ zhvillimin e akuakulturës në sipërfaqe publike ujore dhe tokësore) nga ana e personit fizik/juridik ____________________, me administrator ______, në objektin ujor: _________________________________________me sipërfaqe_________, në territorin e qarkut të _______, Bashkia __________, Njësia Administrative _________, fshati _________.
2. Ministria e Bujqësisë dhe Zhvillimit Rural i njeh të drejtën ___________________________ (të vendoset forma e aktivitetit), personit fizik/ juridik _______________________, me administrator ________________, brenda të gjithë kuadrit ligjor që rregullon këtë aktivitet, në zonën e përcaktuar sipas pikës 1, të këtij neni.

Neni 2
Të drejtat dhe detyrimet e palëve kontraktuese

1. Ministria e Bujqësisë dhe Zhvillimit Rural nëpërmjet strukturave të saj, merr masa brenda kompetencave ligjore, për të siguruar respektimin e të drejtës së ushtrimit të aktivitetit, që i është dhënë subjektit të mësipërm, nëpërmjet kësaj kontrate.
2. Ministria e Bujqësisë dhe Zhvillimit Rural gëzon të drejtën ligjore të kontrollojë në çdo kohë respektimin e kushteve të kësaj kontrate nga ana e subjektit për:
a) fillimin e investimeve brenda afatit ligjor prej 6 muajsh;
b) realizimin e investimeve në vite, sipas treguesve të deklaruar nga ana e tij në dokumentin e nivelit të investimeve apo planbiznesin e paraqitur si kërkues për ushtrim të aktivitetit të ripopullimit të peshkimit;
c) aktverifikimin e investimeve të dokumentuara dhe të plotësuar nga ana e investitorit dhe subjektit që ushtron aktivitetin. Raporti i organit kompetent të ngarkuar për inspektim;
d) depozitimin rregullisht të deklarimeve statistikore pranë strukturave lokale deri më 31 mars të vitit në vazhdim;
e) respektimin e legjislacionit të peshkimit dhe të akuakulturës;
f) respektimin e legjislacionit në objektin ujor ku do të zhvillohet aktiviteti, si dhe i procedurave të trajtimit të produktit deri në treg.
3. Personi fizik/ juridik ________________________, me administrator ___________, gëzon të drejtën e ushtrimit të së drejtës për peshkim të specieve të familjes së __________ në objektin ujor: ___________________________________________, me sipërfaqe ________ në territorin e qarkut të _______, Bashkia __________, Njësia Administrative _________, fshati _________.
4. Personi fizik/juridik __________________________ zbaton detyrimet që rrjedhin nga kuadri ligjor në fushën e peshkimit dhe akuakulturës si më poshtë:
a) kontraktuesi nuk ka të drejtë të lidhë nënkontraktime me subjekte të tjerë;
b) kontraktuesi detyrohet të lejojë dhe të shoqërojë organin kompetent të ngarkuar për inspektim dhe vëzhguesit/monitorët e MBZHR-së, të ushtrojnë kontrolle për zbatueshmërinë e kërkesave të përcaktuara nga kjo kontratë, si dhe të kryejnë detyrat funksionale në bazë të legjislacionit në fuqi;
c) kontraktuesi detyrohet të zbatojë çdo dispozitë të re ligjore ose ndryshim të dispozitave ligjore ekzistuese në fushën e peshkimit dhe akuakulturës.

Neni 3
Pagesa dhe regjimi i saj

1. Personi fizik/ juridik ________________, me administrator _______________, do të kryejë pagesën për ushtrimin e veprimtarisë së peshkimit ose akuakulturës, në vlerën e përcaktuar sipas legjislacionit në fuqi për taksat kombëtare, për llogari të Drejtorisë Tatimore, Tiranë (numri i llogarisë pranë Inspektoratit të Peshkimit të qarkut ______, rrethi ________). 
2. Pagesa e parë do të kryhet menjëherë, në momentin e nënshkrimit të kontratës sipas kushteve të parashikuara në legjislacionin në fuqi për taksat kombëtare. 
3. Pagesat në vitet e tjera do të kryhen brenda tremujorit të parë të vitit në vazhdim.

Neni 4
Mosrespektimi i kushteve të kontratës

1. Mosrespektimi i kushteve të kësaj kontrate duhet të konstatohet me një akt të veçantë (procesverbal), të mbajtur midis palëve ose përfaqësuesve të tyre, sipas dispozitave ligjore përkatëse, i cili nënshkruhet në prani të tyre. 
2. Për çdo konstatim të shkeljeve të dispozitave të kësaj kontrate, zbatohen dispozitat ligjore në fushën e peshkimit dhe akuakulturës me masën e gjobës dhe me heqjen e së drejtës ose prishjen e kontratës.

Neni 5
Pezullimi i kontratës si rezultat i forcës madhore

1. “Forcë madhore”, do të quhet çdo rrethanë që në mënyrë të arsyeshme dhe objektive është tej parashikimit dhe kontrollit të drejtpërdrejtë apo tërthortë të palës së cenuar duke i shkaktuar pamundësi të plotë apo të pjesshme palës së cenuar për të përmbushur ndonjë prej detyrimeve të saj sipas kësaj kontrate (përveç kryerjes së pagesave për ushtrimin e aktivitetit).
2. Rastet e forcës madhore përfshijnë:
a) Veprimet e luftës, pushtim, terrorizmin, kryengritjet, grevat në vendin e punës, grevat e përgjithshme apo lokale;
b) Rrufeja, zjarri, tërmeti, fatkeqësi të tjera natyrore;
c) Çdo akt sabotimi, drejtim i keq, krim i organizuar dhe/ose aktivitete pune që imponojnë apo pengojnë zbatimin e saj.
3. Pala e cenuar përjashtohet nga përmbushja e detyrimit për aq kohë dhe në atë masë sa zgjat pamundësia objektive për të përmbushur detyrimet. 
4. Palët nuk humbasin të drejtën e zbatimit të kësaj kontrate. Për këto arsye detyrimisht përpilohet anekskontrata shtesë në të cilën do të përcaktohen edhe afatet e reja kohore të zbatimit të kontratës. 
5. Dokumentimi i rastit të forcës madhore pasqyrohet në procesverbal të miratuar për çdo rast dhe në prezencë të organit të ngarkuar nga ligji për inspektimin.

Neni 6
Komunikimi

1. Çdo komunikim midis palëve për problemet që rrjedhin nga zbatimi i kësaj kontrate do të bëhet me shkrim në këto adresa:
a) Personi fizik/juridik: _______________________________.
Adresa: _________________________________________.
Adresa e-mail/tel/fax: ______________________________________________________.
Administratori ose përfaqësuesi: ____________________________________.
b) Ministria e Bujqësisë dhe Zhvillimit Rural
Adresa: bulevardi “Dëshmorët e Kombit”, nr. 2, Tiranë
Tel/fax: 35522667545
Web:www.Bujqesia.gov.al
2. Njoftimi do të ketë efekt sapo të dorëzohet.

Neni 7
Modifikimi i kontratës

1. Si rregull i përgjithshëm, modifikime në këtë kontratë nuk lejohen. 
2. Në raste të veçanta, kur janë verifikuar implikime të rënda në mjedis apo në rastet e shfaqjes së sëmundjeve që rezultojnë nga përdorimi i pajisjeve të përdorura, të përcaktuara në kontratë, çdo modifikim lejohet vetëm pas miratimit me shkrim nga të dy palët dhe përpilimit të Aneks – Kontratës përkatëse shtesë.

Neni 8
Kohëzgjatja e kontratës

1. Kjo kontratë lidhet për një periudhë _______________ dhe sjell efekte nga data e nënshkrimit të saj nga palët. 
2. Me përfundimin e këtij afati, kontrata konsiderohet e zgjidhur. 

Neni 9
Rastet e përfundimit të kontratës

1. Në rast se, nga struktura të tjera shtetërore merren vendime me rëndësi strategjike, të cilat bien ndesh me aktivitetin në sipërfaqet objekt kontrate, kontrata e peshkimit/akuakulturës revokohet, pa asnjë detyrim për palët kontraktuese. 
2. Me pushimin së ekzistuari/mbarimin e personit fizik/juridik të cilit i është dhënë e drejta e ushtrimit të aktivitetit të peshkimit ose akuakulturës, në objektin ujor përkatës.

Neni 10
Rinovimi i kontratës

Kontraktuesi ka të drejtë të kërkojë rinovimin e kësaj kontrate deri në 3 muaj përpara përfundimit të afatit të kontratës, vetëm nëse ka përmbushur kushtet ligjore të peshkimit dhe akuakulturës.

Neni 11
Zgjidhja e kontratës

1. Ministria e Bujqësisë dhe Zhvillimit Rural ka të drejtë të kërkojë zgjidhjen e njëanshme të kontratës kur kontraktuesi nuk ka shlyer vlerën e taksës së zhvillimit të aktivitetit të përcaktuar në nenin 4, të kësaj kontrate, brenda afateve të përcaktuara.
2. Kontraktuesit i shfuqizohet e drejta e ushtrimit të aktivitetit, me vendim të MBZHR-së, në rastet kur: 
a) nuk e ka ushtruar të drejtën e peshkimit ose akuakulturës, pa shkaqe të arsyeshme, për një periudhë kohore mbi 6 muaj;
b) ka cenuar rëndë mjedisin;
c) nuk ka respektuar zonën e caktuar për zhvillimin e aktivitetit të përcaktuar në këtë kontratë; 
d) nuk realizon brenda një viti nga çasti i nënshkrimit të kësaj kontrate, vlerën e investimit të parashikuar për vitin e parë të ushtrimit të aktivitetit sipas dokumenteve (planbiznesit) të paraqitura për ushtrimin e aktivitetit të peshkimit ose akuakulturës;
e) nëse pas nënshkrimit të kontratës, vërtetohet me fakte, se e drejta e zhvillimit të aktivitetit është dhënë në bazë të të dhënave jo të sakta dhe fakteve të pavërteta;
f) me vullnet të lirë kërkon prishjen e kontratës.

Neni 12
Mosmarrëveshjet

1. Kjo Kontratë do të interpretohet në përputhje me legjislacionin shqiptar. Çdo mosmarrëveshje e lindur në lidhje me zbatimin e kësaj kontrate, zgjidhet me mirëkuptim ndërmjet palëve, duke arritur në një marrëveshje të pranueshme pa cenuar vlerat, afatet, kushtet teknike, sanksionet dhe gjobat.
[bookmark: _GoBack]2. Në të kundërt palët mund t’i drejtohen Gjykatës Administrative të Shkallës së Parë, në territorin brenda të cilit shtrihet objekti ujor për të cilin subjekti ka fituar këtë të drejtë, vendimi i së cilës është i ankimueshëm në përputhje me dispozitat e ligjit nr. 49/2012 “Për organizmin dhe funksionimin e gjykatave administrative dhe gjykimin e mosmarrëveshjeve administrative”, të ndryshuar.

Neni 13
Hyrja në fuqi

Kjo kontratë hyn në fuqi në ditën e nënshkrimit të saj nga palët kontraktuese.

Neni 14
Gjuha dhe numri i kontratave

Kjo kontratë hartohet në gjuhën shqipe dhe nënshkruhet nga palët pjesëmarrëse në 4 (katër) kopje të barasvlershme, nga të cilat një kopje e mban kontraktuesi.

Ministria e Bujqësisë dhe Zhvillimit Rural                   		Personi fizik/juridik 
Sekretari i Përgjithshëm			           		     Administratori 
 	_____________________                         			____________________                 


